ТОВЧ ТАНИЛЦУУЛГА 

Тусгай хамгаалалттай газар нутгийн тухай
 хууль /Шинэчилсэн найруулга/-ын төслийн тухай


Нэг. Өнөөгийн нөхцөл байдал, эрх зүйн орчин 

Монгол Улсын төрөөс тусгай хамгаалалттай газар нутгийн сүлжээг үе шаттай өргөжүүлж, өнөөгийн байдлаар нийт газар нутгийн 20.8 хувьтай тэнцэх 32.5 сая га талбай бүхий 120 тусгай хамгаалалттай газар байгуулсан боловч 2030 он гэхэд тусгай хамгаалалттай газар нутгийн хэмжээг газар нутгийн 30 хувьд хүргэх олон улсын өмнө хүлээсэн үүргээ шударгаар биелүүлэх асуудал томоохон сорилт болж байна. 
Монгол Улсад бэлчээрийн малын тоо толгой 1994 онд 22 сая байсан бол энэ тоо 2022 оны байдлаар 71 сая болж өссөн нь экосистемийн доройтол, цөлжилтөд томоохон сөрөг нөлөө үзүүлсэн байна. Дэлхий нийтийг хамарсан “Ковид-19” цар тахал, ОХУ болон Украйн улс хоорондын зэвсэгт мөргөлдөөн зэргээс үүдсэн инфляц болон үнийн өсөлт, эдийн засгийн хямралыг даван туулахын тулд байгалийн болон газрын хэвлийн баялгийг ашиглалтыг нэмэгдүүлэх талаарх төрийн бодлогыг байгаль орчныг хамгаалах тогтвортой хөгжийн үзэл баримтлалд нийцүүлэх асуудал чухлаар хөндөгдөж байна. 
Монгол Улс Тусгай хамгаалалттай газар нутгийн тухай хуулийг 1994 онд, Тусгай хамгаалалттай газар нутгийн орчны бүсийн тухай хуулийг 1997 онд тус тус баталсан. Гэвч нийгэм, эдийн засгийн эрчимтэй өөрчлөлт, хүний хүчин зүйлийн болон үйлдвэрлэлийн зохисгүй үйл ажиллагаа, уур амьсгалын өөрчлөлт нь экосистемийн төлөв байдал, амьтан, ургамлын зүйлийн бүрдэл, биологийн олон янз байдалд сөргөөр нөлөөлж ховор ан амьтан, ургамлын төрөл зүйл устах, бэлчээр талхлагдан хөрсний үржил шим муудах, цөлжих, ой, усны нөөц хомстох зэрэг өргөн хүрээг хамарсан экологийн сүйрэлд хүргэж байна.  
Иймд өнгөрсөн хугацаанд олсон ололт, алдаа, сургамжид тулгуурлан олон улсын хөгжлийн түгээмэл хөгжлийн чиг хандлага, тогтвортой хөгжлийн үзэл баримтлал, Үндсэн хуульд заасан иргэний эрүүл, аюулгүй орчинд амьдрах, орчны бохирдол, байгалийн тэнцэл алдагдахаас хамгаалуулах эрхийг хангах, Монгол Улсыг хөгжүүлэх урт хугацааны бодлогын баримт бичгийн агуулгад нийцүүлэн, Тусгай хамгаалалттай газар нутгийн орчны бүсийн тухай хуулийг нэгтгэх байдлаар Тусгай хамгаалалттай газар нутгийн тухай хууль /шинэчилсэн найруулга/-ийн төслийг боловсрууллаа. 
Хоёр.Хуулийн төслийн зарчмын шинжтэй зохицуулалтын талаар
 
Тусгай хамгаалалттай газар нутгийн тухай хуулийн шинэчилсэн найруулгын төсөлд дараах зарчмын шинжтэй зохицуулалтыг тусгасан. 
2.1.Тусгай хамгаалалтын газар нутгийн үндэсний сүлжээ – Тусгай хамгаалалтад авсан газар нутгийн хамгаалалтын менежментийг үндэсний хэмжээнд тогтвортой хэрэгжүүлэх, нэгдсэн бодлого, удирдамжаар хангах замаар хууль тогтоомжийн хэрэгжилтийн үр нөлөөг дээшлүүлэх зорилгоор “Тусгай хамгаалалттай газар нутгийн үндэсний сүлжээ” (National protected area network) гэх ойлголтыг хуулийн төсөлд шинээр тусгасан. Тусгай хамгаалалттай газар нутгийн үндэсний сүлжээг хөгжүүлэх төрөөс баримтлах бодлогыг Улсын Их Хурал тодорхойлох бөгөөд үндэсний сүлжээг нэгдмэл удирдлага, зохион байгуулалтаар хангах бүрэн эрхийг байгаль орчны асуудал эрхэлсэн төрийн захиргааны төв байгууллага хэрэгжүүлнэ. Тусгай хамгаалалттай газар нутгийн үндэсний сүлжээ нь улсын тусгай хамгаалалттай газар нутаг, орон нутгийн тусгай хамгаалалттай газар нутаг болон олон улсын байгаль хамгааллын зорилго бүхий ангилалд орсон газар нутгаас бүрдэхээр төсөлд тусгасан. Египет улсын Шарм-эль-Шэйх хотод 2018 онд зохион байгуулагдсан Биологийн олон янз байдлын конвенцын талуудын 14 дүгээр бага хурлаас батлагдсан байгаль хамгааллын үр нөлөө бүхий бусад газар нутаг (Other Effective Area-Based Conservation Measures)[footnoteRef:1]-гийн ойлголтыг хуулийн төсөлд олон улсын байгаль хамгааллын зорилго бүхий ангилалд орсон газар нутаг хэмээн тусгасан. Энэхүү газар нутгийн онцлог нь тусгай хамгаалалттай газар нутагт хамаарахгүй боловч тухайн газарт тогтоосон дэглэм, зохицуулалтын үр дүнд биологийн олон янз байдал, экосистемийн үйлчилгээ, холбогдох соёл, нийгэм эдийн засгийн үнэ цэнийг урт хугацаанд бодитой, тогтвортой хадгалж буй, тодорхой хилийн зааг бүхий газар нутгууд байдаг бөгөөд үүнд хил орчмын газар нутаг, хамгаалалтын бүсийн ой, усны онцгой хамгаалалтын бүс, хот, тосгоны цэцэрлэгт хүрээлэн зэрэг олон газар хамаардаг. Харин хуулийн төсөлд нэгэнт Ойн тухай хууль болон Усны тухай хуулиар хамгаалагдсан ой болон усны онцгой хамгаалалтын бүс энэхүү газар нутагт хамаарахаар тусгасан.  [1: Convention on Biological Diversity, Decision Adopted by the Conference of the Parties to the Convention on Biological Diversity, CBP/COP/DEC/14/8, 30 November, 2018., https://www.cbd.int/doc/decisions/cop-14/cop-14-dec-08-en.pdf#:~:text= ] 

Мөн үндэсний сүлжээгээр дамжуулан улсын болон орон нутгийн тусгай хамгаалалттай газар нутгийн бүртгэл, мэдээллийг нэгтгэх, сүлжээний мэдээллийг Олон улсын ач холбогдол бүхий ус, намгархаг газар, ялангуяа усны шувууд олноор амьдардаг орчны тухай конвенц (Рамсарын конвенц), ЮНЕСКО-гийн Шим мандлын нөөц газруудын дэлхийн сүлжээ, Дэлхийн өв болон олон улсын тусгай хамгаалалттай газар нутгийн сүлжээнд бүртгүүлэх нөхцөлийг давхар бүрдүүлнэ. 

 Үндэсний сүлжээний нэгдсэн удирдлагыг хэрэгжүүлэх гол механизм нь мэдээллийн цахим систем болон тусгай хамгаалалттай газар нутгийн менежментийн төлөвлөгөө байх бөгөөд менежментийн төлөвлөгөөг 5 жилээр төлөвлөн  хэрэгжүүлэхээр хуулийн төсөлд тусгасан. 

2.2.Тусгай хамгаалалттай газар нутгийн дотоод бүс, дэглэм - Тусгай хамгаалалттай газар нутгийн тухай хуульд тусгай хамгаалалттай газар нутгийн ангилал тус бүрээр тусгай хамгаалалттай газар нутгийн дэглэм, хориглох үйл ажиллагааг ялгаатай байхаар зохицуулсан нь иргэн, хуулийн этгээд төдийгүй хууль сахиулагчид хуулийг нэг мөр ойлгон хэрэгжүүлэхэд хүндрэл үүсгэж байгааг харгалзан тусгай хамгаалалттай газар нутаг бүр ялгаатай дотоод бүстэй байгааг өөрчилж, шинэчлэн тогтооно. Улмаар тухайн тусгай хамгаалалттай газар нутгийн дотоод бүсчлэлийн онцлогоос шалтгаалан хамгааллын дэглэм ялгамжтай байхаар тусгасан. 


2.3.Тусгай хамгаалалттай газар нутгийн менежмент – Монгол Улсын Их Хурлаас 2023 оны 1 дүгээр сард Тусгай  хамгаалалттай газар нутгийн тухай хуульд нэмэлт, өөрчлөлт оруулах хүртэлх хугацаанд тусгай хамгаалалттай газар нутгийн менежмент, түүнийг хэрэгжүүлэхтэй холбоотой харилцаа нь хуулийн зохицуулалтгүй явж ирсэн. Харин хуулийн төсөлд тусгай хамгаалалттай газар нутгийн судалгаа, хяналт шинжилгээ, менежмент, түүнийг хэрэгжүүлэх зарчим болон менежментийн төлөвлөгөөтэй холбоотой суурь харилцааг нарийвчлан зохицуулсан. Тухайлбал, хуулийн төсөл менежмент хэрэгжүүлэх зарчим, менежментийн төлөвлөгөөнд заавал тусгах 12 төрлийн агуулга, менежмент хэрэгжүүлэх хэлбэр зэргийг тухайлан заасан.

Менежментийг хамгаалалтыг захиргаа хэрэгжүүлэх бөгөөд дархан цаазат газраас бусад тусгай хамгаалалттай газар нутагт менежментийг байгаль орчныг хамгаалах дүрмийн зорилго бүхий төрийн бус байгууллагаар гэрээний үндсэн дээр гүйцэтгүүлж болохоор хуулийн төсөлд тусгасан. Тусгай хамгаалалттай газар нутгийн байгаль хамгааллын үйл ажиллагааг улсын хэмжээнд нийт 42 хамгаалалтын захиргаа хариуцан хэрэгжүүлж байгаагаас 7 байгууллага (төрийн бус байгууллага, орон нутгийн өмчит хуулийн этгээд зэрэг) гэрээний үндсэн дээр менежментийг хариуцан хэрэгжүүлж байна. Эдгээр байгууллагууд нь үйл ажиллагааны зардлаа орон нутгийн төсөв, өөрийн үйл ажиллагааны орлого, олон улсын болон хувийн хэвшлийн байгууллагуудын хандив, тусламжийн хүрээнд шийдвэрлэн ажиллаж байна. Гэвч тусгай хамгаалалттай газар нутагт байгаль хамгааллын чиг үүргийг хариуцан хэрэгжүүлэх хуулийн этгээдэд тавигдах шаардлага, байгаль хамгааллын үйл ажиллагаанд шаардлагатай санхүүжилтийн эх үүсвэрийг хэрхэн шийдвэрлэх, мөн хэрэгжилтэд хэрхэн хяналт тавих зэрэг харилцааг хуулиар нарийвчлан зохицуулаагүй байгаа тул шинэчилсэн найруулгын төслөөр энэхүү харилцаа ойлгомжтой бөгөөд тодорхой болно. 

	2.4.Орон нутгийн иргэдийн эрх - зарим газар нутгийг тусгай хамгаалалтад авахаас өмнө амьдарч байсан нутгийн иргэд тухайн тусгай хамгаалалттай газар нутагт өвөлжөө, хаваржааны зориулалтаар газар ашиглах болон байгалийн нөөц, ойн дагалт баялгийг ахуйн зорилгоор ашиглах боломжгүй байна. Иймээс тусгай хамгаалалттай газар нутгийн нутагт амьдарч буй малчин иргэд зөвшөөрөгдсөн бүсэд өвөлжөө, хаваржааны зориулалтаар газар ашиглах, ахуйн зориулалтаар байгалийн нөөц, ойн дагалт баялгийг ашиглах, хадлан авах, ахуйн хэрэглээний мод авах зохицуулалтыг шинэчилсэн найруулгын төслөөр бий болгосон. Тэрчлэн өвөлжөө, хаваржаа зориулалтаар ашиглах газраа гэр бүлийн нэг гишүүндээ үе дамжин ашиглуулах боломжтой болно. Мөн тусгай хамгаалалттай газар нутгийн менежментэд нутгийн иргэд оролцоог хангах зохицуулалт хангалтгүй байгаа нь өргөн уудам нутаг дэвсгэрт хяналт тавих, зөвшөөрөгдсөн бүсэд ойн дагалт баялаг, байгалийн ургамлыг судалгаа, шинжилгээнд үндэслэн зохистой ашиглах, хамгааллын арга хэмжээг тогтмол, үр дүнтэй хэрэгжүүлэхэд хүндрэл үүсгэж байна. Иймд тусгай хамгаалалттай газар нутгийн менежментэд нутгийн иргэдийн оролцоог хангах, цаашид байгаль хамгааллын тогтолцоонд хамтын менежментийг хөгжүүлэх зорилгоор нутгийн иргэдийн оролцоог менежментийн төлөвлөгөөг боловсруулах болон хэрэгжүүлэхэд хангах, орчны бүсийн зөвлөл нь нутгийн иргэдийн оролцоог хангах үндсэн механизм байхаар тусгасан. 

2.5.Тусгай хамгаалалттай газар нутагт газар ашиглуулах - тусгай хамгаалалттай газар нутаг дахь газар ашиглалтыг тусгай хамгаалалттай газар нутгийн дотоод бүс, дэглэм болон менежментийн төлөвлөгөөнд бүрэн нийцүүлж, хууль дээдлэх ёсыг хангах асуудал чухлаар хөндөгдөж байна. Иймд хуулийн төсөлд тусгай хамгаалалттай газар нутагт газар ашиглуулах нөхцөл, хэлбэр, хугацаа, хэмжээ, газар ашиглагчийн үүрэг, хориглох үйл ажиллагаа, газар ашиглах харилцаа дуусгавар болох, газрын чөлөөлөх зэрэг харилцааг нарийвчлан зохицуулсан. Газар ашиглах харилцаанд байгаль орчныг хамгаалах, нөхөн сэргээх асуудлыг чухалчлан үзэж тусгай хамгаалалттай газар нутагт газрыг зөвхөн төсөл сонгон шалгаруулалтын үндсэн дээр гэрээгээр ашиглуулахаар хуулийн төсөлд тусгасан. Цаашид тусгай хамгаалалттай газар нутагт газрыг өвөлжөө хаваржааны зориулалтаар малчин өрхөд, байгалийн аялал жуулчлалын зориулалтаар хуулийн этгээдэд ашиглуулахаар тусгасан. 
	
	2.6.Аялал жуулчлал – аялал жуулчлалын үйл ажиллагаанд тусгай хамгаалалттай газар онцгой нөлөөтэй бөгөөд жуулчдын очих газрын 80 хувь нь тусгай хамгаалалттай газар нутагт байдаг.[footnoteRef:2] Ийнхүү эдийн засгийн хоёр дахь том салбарыг хөгжүүлэхэд тусгай хамгаалалттай газар нутаг чухал ач холбогдолтой. Тусгай хамгаалалттай газар нутгийн хамгаалалтын бүсэд аялал жуулчлалын үйл ажиллагааг хориглож байсныг хязгаарлагдмал буюу экосистемд сөрөг нөлөө багатай, танин мэдэхүйн болон байгальд түшиглэсэн байгалийн аялал жуулчлал явуулах нөхцөлийг бүрдүүлсэн. Ийнхүү тусгай хамгаалалттай газар нутагт аялал жуулчлалыг дэмжихийн зэрэгцээ тус үйл ажиллагаанд тавигдах тодорхой шаардлагыг хуульчилж, экологийн даац, судалгаа, шинжилгээ болон менежментийн төлөвлөгөөнд суурилсан тогтвортой аялал жуулчлал хөгжих нөхцөлийг бүрдүүлсэн.  [2: Байгаль орчин, аялал жуулчлалын яам, Германы олон улсын хамтын ажиллагааны нийгэмлэг, "Тусгай хамгаалалттай газар нутгуудад дэмжлэг үзүүлэх замаар экосистемийг хадгалан хамгаалахад хувь нэмэр оруулах нь (SPACES) төсөл”, “Нутгийн иргэдэд түшиглэсэн аялал жуулчлалд зориулсан гарын авлага", 2022 он, 23 дахь тал.] 


2.7.Тусгай хамгаалалттай газар нутгийн төсөв, санхүүжилт - тусгай хамгаалалттай газар нутгийн санхүүжилтийг зөвхөн улсын нэгдсэн төсвөөс шийдвэрлэдэг бөгөөд санхүүжилтийн 90 хувь нь хамгаалалтын захиргаа, хамгаалагчдын цалин, эрүүл мэнд, нийгмийн даатгалын шимтгэл, байр ашиглалт зэрэг урсгал зардалд зарцуулагдаж байна. Энэ нь тусгай хамгаалалттай газар нутгийн менежментийн төлөвлөгөөнд тусгасан арга хэмжээг үр дүнтэй хэрэгжүүлэх боломжийг хязгаарлаж байна. Мөн хамгаалалтын захиргаа, байгаль хамгаалагчдын байр, хувцас, нэг бүрийн тусгай хэрэгсэл, техник тоног төхөөрөмжийг олон улсын төсөл хөтөлбөрийн хөрөнгө оруулалтаар шийдвэрлэж байна. Иймд тусгай хамгаалалттай газар нутгийн санхүүжилтийг олон улсын нийтлэг жишгийн дагуу олон эх үүсвэрээс бүрдүүлэх, үр дүнд суурилсан санхүүжилтийн тогтолцоог нэвтрүүлэх, хамгаалалтын захиргааны тогтвортой санхүүжилтийн шинэ механизмуудыг бий болгох замаар өөр өөрийгөө санхүүжүүлж төсвийн дарамтыг бууруулах боломжийг бий болгоно. 
	
Гурав.Хуулийн төслийг боловсруулахтай холбогдуулан хууль санаачлагчаас авч хэрэгжүүлсэн арга хэмжээ 

	Монгол Улсын Их  Хурлын даргын 2025 оны 12 дугаар сарын 26-ны өдрийн 523 дугаар захирамжийн 1.9-д “Байгаль орчин, ногоон хөгжлийн асуудлаар санал дүгнэлт гаргах, холбогдох хууль тогтоомжийн төсөл боловсруулах үүрэг бүхий” ажлын хэсгийг байгуулсан.[footnoteRef:3] Тус ажлын хэсгийн ахлагчаар Б.Бат-Эрдэнэ, дэд ахлагчаар С.Одонтуяа, гишүүдээр Э.Болормаа, М.Ганхүлэг, С.Лүндэг, Б.Мөнхсоёл, Ц.Туваан, А.Ундраа, Б.Уянга нар ажиллаж байна.  [3:  УИХ-ын даргын 2025 оны 523 дугаар захирамжаар байгуулагдсан ажлын хэсгүүд, https://www.parliament.mn/nn/76766/  ] 


	Ажлын хэсгийн хоёр удаагийн хурлаар Тусгай хамгаалалттай газар нутгийн тухай хуулийн шинэчилсэн найруулгын төсөл дээр ажилласан бөгөөд гишүүд хуулийн төсөлд өөрийн санал, байр суурийг илэрхийлэн тусгуулсан болно.Мөн ажлын хэсгийн санаачилгаар УИХ-ын Байгаль орчин, хүнс, хөдөө аж ахуйн байнгын хорооноос 2026 оны 04-р сарын 29-ний өдөр Төрийн ордонд нээлттэй хэлэлцүүлэг зохион байгуулсан бөгөөд хэлэлцүүлэгт байгаль орчин, уур амьсгалын өөрчлөлтийн яам, тусгай хамгаалалттай газар нутагт газар ашиглагч, эрдэмтэн, судлаачид, дотоодын болон олон улсын байгууллагуудын төлөөлөл зэрэг 54 хүн оролцсон.[footnoteRef:4]  [4: Улсын Их Хурлын Хэвлэл мэдээлэл, олон нийттэй харилцах газар, Тусгай хамгаалалттай газар нутгийн тухай хуулийн шинэчилсэн найруулгын төслийг олон нийтээр хэлэлцүүллээ., https://www.parliament.mn/nn/77123/ ] 

	Хуулийн төслийн орон нутаг дахь Байгаль орчин, уур амьсгалын өөрчлөлтийн яамны Тусгай хамгаалалттай газар нутгийн бодлогын газар, сайдын 2025 оны 11 дүгээр сарын 06-ний өдрийн А/851 дугаар тушаалаар байгуулагдсан “Тусгай хамгаалалттай газар нутгийн тухай хуулийн шинэчилсэн найруулгын хуулийн төслийг боловсруулах” үүрэг бүхий ажлын хэсгийн гишүүд, хамгаалалтын захиргааны дарга нартай хамтран  2026 оны 05-р сард  Богдхан уулын дархан цаазат газар, Горхи-Тэрэлжийн байгалийн цогцолборт газар болон Завхан, Баян-Өлгий, Ховд, Сүхбаатар, Дорнод, Өвөрхангай, Баянхонгор, Говь-Алтай зэрэг аймгуудад зохион байгуулсан. 

	Байгаль орчны асуудал эрхэлсэн төрийн захиргааны төв байгууллагатай хамтран ажиллах хүрээнд хуулийн төслийг байгаль орчин, уур амьсгалын өөрчлөлтийн сайд болон яамны удирдлагуудад 2026 оны 05-р сарын 24-ний өдөр танилцуулж, хуулийн төслийн бүлэг, зүйл, хэсэг, заалтууд дээр зөвлөлдөж, холбогдох санал, зөвлөмжийг авч, төслийг сайжруулсан болно. Улмаар хуулийн төслийг үзэл баримтлалын хамт хууль тогтоомжийн төсөлд санал авах нэгдсэн цахим систем болон D.parliament.mn-д 2026 оны 05 дугаар сарын 25-ны өдөр байршуулсан болно.

Хуулийн төслийг боловсруулахтай холбогдуулан хууль санаачлагчийн зүгээс орон нутгийн иргэд, нутгийн захиргааны байгууллага, аялал жуулчлалын бизнес эрхлэгчид болон бусад газар ашиглагчид, орон нутгийн удирдлагууд, тусгай хамгаалалттай газар нутгийн хамгаалалтын захиргаа, салбарын яам зэрэг оролцогч талуудтай тухайлсан уулзалт зохион байгуулах, хэлэлцүүлэг өрнүүлэх, цахимаар санал авах зэрэг арга хэмжээг авч ажиллалаа. 

	Дөрөв.Хуулийн төслийг олон нийтээр хэлэлцүүлсэн дүн

Тусгай хамгаалалттай газар нутгийн тухай хуулийн шинэчилсэн найруулгын төслийг тусгай хамгаалалттай газар нутгийн үндэсний сүлжээг хөгжүүлэх, тусгай хамгаалалттай газар нутгийн байгалийн үндсэн төрхийг хадгалан хамгаалах, нөхөн сэргээх экосистемийн үйлчилгээний тогтвортой байдлыг хангах, зохистой ашиглах, тусгай хамгаалалттай газар нутгийн орчны бүстэй холбоотой харилцааг зохицуулахаар ажлын хэсгээс шинэчлэн боловсруулж олон нийтэд нээлттэй хэлэлцүүлэн төслийг танилцуулж иргэн, аж ахуйн нэгжүүдийн бодит хэрэгцээ, санал санаачилгыг тусгах чиглэлээр санал авах ажлыг зохион байгууллаа.
Хэлэлцүүлгийг 2026 оны 05 дугаар сарын 01-ний өдрөөс 2026 оны 05  дугаар сарын 22-ны өдрийн хооронд Улаанбаатар хот, аймаг орон нутагт бүсчилсэн хэлбэрээр аймаг, сумын удирдлага, Байгаль орчны газар, Тусгай хамгаалалттай газрын хамгаалалтын захиргаа, Цаг уур орчин шинжилгээний газар,  Сав газар, газар ашиглагч хуулийн этгээд, орон нутаг болон орчны бүсийн иргэд, аялал жуулчлалын үйл ажиллагаа явуулж буй иргэн, хуулийн этгээдийг хамруулан Байгаль орчин, уур амьсгалын өөрчлөлтийн яам, Германы олон улсын хамтын ажиллагааны нийгэмлэг, Монголын байгалийн өв сан,  Дэ нэйче консерванси байгууллагатай хамтран зохион байгуулав. 

Хэлэлцүүлгийг батлагдсан хөтөлбөрийн дагуу Богдхан уулын дархан цаазат газар Горхи-Тэрэлжийн байгалийн цогцолборт газарт 05 дугаар сарын 08-нд,  Завхан Баян-Өлгий Ховд аймагт 05 дугаар сарын 10-18-ны өдрүүдэд, Сүхбаатар,  Хэнтий аймагт  05 дугаар сарын 14-16-нд,  Дорнод аймагт 05 дугаар сарын15-нд, Өвөрхангай, Баянхонгор, Говь-Алтай аймагт 05 дугаар сарын 14-18-ны өдрүүдэд нийт 16 байршилд  хийсэн байна. 

Хэлэлцүүлгийг нээлттэй хэлэлцүүлэг, зөвлөлдөх уулзалт хэлбэрээр хөтөлбөрийн дагуу Тусгай хамгаалалттай газар нутгийн тухай хуулийн үзэл баримтлалын танилцуулга болон Тусгай хамгаалалттай газар нутгийн тухай хуулийн шинэчилсэн найруулгын төслийн танилцуулгыг хийж, оролцогчдоос санал авах нээлттэй хэлэлцүүлэг өрнүүлж хуулийн төслийн бүлэг тус бүрээр санал авч тэмдэглэл хөтөлсөн. 

Хэлэлцүүлэгт Тусгай хамгаалалттай газар нутгийн хамгаалалтын захиргааны албан хаагчид, сумын удирдлага, холбогдох байгууллагын мэргэжилтнүүд, төрийн байгууллагын төлөөлөл, байгаль орчны чиглэлээр үйл ажиллагаа явуулдаг мэргэжлийн байгууллагууд болон орон нутгийн иргэд зэрэг 1200 орчим хүн иргэн оролцлоо. Оролцогчид байгалийн цогцолборт газар, дурсгалт газар болон нөөц газрын менежментийг орон нутгийн хувийн хэвшилд хариуцуулах, нутгийн иргэдэд тусгай хамгаалалттай газар нутгаас хуш модны самар болон ахуйн хэрэгцээнд мод бэлтгэх эрх олгохтой холбоотой асуудлыг хуулийн төсөлд тусгах шаардлагатай байгаа талаар давхардсан тоогоор 200 орчим санал гаргасан байна.

Хэлэлцүүлгийн үеэр тусгай хамгаалалттай газар нутгийн дэглэм, хамгаалалтын горим, газар ашиглалт, байгаль хамгаалал, хог хаягдлын менежмент, мал аж ахуй, уламжлалт соёлд түшиглэсэн аялал жуулчлалыг хөгжүүлэх замаар өрхийн амьжиргааг дэмжих боломж, эрх зүйн зохицуулалтын талаар саналыг оролцогчид хэлж байв. Мөн малчдын өвөлжөө, хаваржааны доорх газрын ашиглалтын эрхийг урт хугацаанд тогтвортой ашиглах, бүртгэлжүүлэх, баталгаажуулах, өвлүүлэн шилжүүлэхтэй холбоотой бодит хүндрэл, тулгамдсан асуудлыг хуулийн төсөлд тусгах, орон нутгийн иргэд болон уламжлалт мал аж ахуйтай холбоотой асуудлыг түлхүү уялдуулах, орчны бүсийг бэхжүүлэх, ойн цэвэрлэгээний ажилд нутгийн иргэд, аж ахуйн нэгжийг давуу эрхтэйгээр оролцуулах талаар асуудал дэвшүүлж, санал гаргасныг төсөлд тусгасан.

	Мөн УИХ-ын Байгаль орчин, хүнс, хөдөө аж ахуйн байнгын хорооноос 2026 оны 04-р сарын 29-ний өдөр Төрийн ордонд нээлттэй хэлэлцүүлэг зохион байгуулсан бөгөөд үүний дараагаар 2026 оны 05-р сарын 08-ны өдөр Цэнгэг усны нөөц, байгаль хамгаалах төв Богдхан уулын дархан цаазат газарт газар ашиглагч иргэн, хуулийн этгээдийн төлөөлөлтэй, мөн өдөр Горхи-Тэрэлжийн байгалийн цогцолборт газарт газар ашиглагчид, нутгийн иргэд, малчдын дунд тус тус хэлэлцүүлэг зохион байгуулсан. Энэхүү хэлэлцүүлэгт оролцогчид газар ашиглах эрхийн хугацаа 5 жил байгаа нь хэт богино бөгөөд газар ашиглахын өмнө байгаль орчны нөлөөллийн үнэлгээ хийлгэх нь их цаг хугацаа шаарддаг, дахин сунгуулах нь томоохон хүндрэл үүсдэг талаар онцолж байв.

Тусгай хамгаалалттай газар нутгийн тухай хуулийн шинэчилсэн найруулгын төслийн хэлэлцүүлгийг 2026 оны 08 дугаар сарын 22-ний өдөр COP-17 Ногоон бүсийн “Өгөдэй” танхимд амжилттай зохион байгууллаа. Хуулийн төслийг олон нийт болон тусгай хамгаалалттай газар нутгийн 40 орчим захиргаадын төлөөлөл болох 100 орчим хүнд хуулийн төслийг бүлэг, зүйл, заалт бүрээр танилцуулж, саналыг авсан. Төсөлд оролцогчдоос хамгаалалтын захиргаа, түр отоглох цэгтэй холбоотой саналаа илэрхийлсэн бөгөөд газар ашиглалт, аялал жуулчлал, өвөлжөө, хаваржааны газрын асуудлыг төсөлд илүү ойлгомжтой болгон тусгав.  
	
Тав. Гадаад орны туршлага, бусад судалгаа, шинжилгээний тайлангийн дүгнэлт 

Тусгай хамгаалалттай газар нутгийн тухай хууль /1994/-ийн хэрэгжилтийн үр дагаврын үнэлгээний 3.4.гадаад улс орнуудын тусгай хамгаалалттай газар нутгийн зохицуулалтын харьцуулсан шинжилгээ хэсэгт байгаль хамгаалалтын бодлого, эрх зүйн тогтолцооны хувьд тогтсон практиктай Герман, Австрали, Япон улсын зохицуулалтыг сонгон авч, ангилал, менежмент, санхүүжилт, хяналтын тогтолцооны үндсэн элементүүдээр харьцуулан шинжилсэн талаар дурджээ. Улмаар дүгнэлт хэсэгт  “…Гадаад улс орнуудын туршлагаас харахад тусгай хамгаалалттай газар нутгийн менежмент нь хуульд заасан ерөнхий зохицуулалтаар бус, менежментийн төлөвлөгөөгөөр бодитоор хэрэгждэг байна. Герман, Австрали, Япон улсад менежментийн төлөвлөгөө нь эрх зүйн хувьд заавал байх, тодорхой хугацаанд шинэчлэгдэх, хэрэгжилтийг нь үнэлдэг бодлогын үндсэн баримт бичиг байдаг. Эдгээр төлөвлөгөөнд хамгаалалтын зорилгоос гадна газар ашиглалтын нарийвчилсан зохицуулалт, судалгаа, мониторингийн төлөвлөгөө, санхүүжилтийн бүтэц, оролцогч талуудын үүрэг зэрэг нь нэгтгэгдсэн байдлаар тусгагддаг. Мөн институцийн хувьд шийдвэр гаргах түвшин (үндэсний/орон нутгийн), хэрэгжилт хариуцах байгууллага, хяналт тавих субъект тодорхой ялгаатай, давхардалгүй зохицуулагдсан байдаг. Харин Монгол Улсад менежментийн төлөвлөгөөний эрх зүйн статус, хэрэгжилтийн хяналт, үнэлгээний механизм жигд бус байгаа нь хамгаалалтын бодлогыг практикт хэрэгжүүлэхэд хүндрэл учруулж байна.”[footnoteRef:5] гэжээ.  [5: Хуулийн хэрэгжилтийн үр дагаврын үнэлгээний тайлан: Тусгай хамгаалалттай газар нутгийн тухай хууль, 2026 он,  55 дахь тал.] 


Мөн ажлын хэсгийн зүгээс хэрэгжилтийн үр дагаврын үнэлгээнд дурдагдсанаас гадна Бүгд Найрамдах Казахстан Улсын “Тусгай хамгаалалттай газар нутгийн тухай хууль” болон Бутаны Хаант Улсын “Ой болон байгаль хамгаалах тухай хууль”-ийг Монгол хэл рүү орчуулан, шинэчилсэн найруулгын төслийг боловсруулахад ашигласан болно. Бутан улсын хуулийн тухайд тусгай хамгаалалттай газруудаа ангилан хатуу хамгаалалт тогтоодог боловч нутгийн иргэд, оршин суугчид ахуйн хэрэглээндээ хамгаалалттай газраас мод авах, ойн дагалт баялгийг ахуйн зорилгоор хяналт дор авч ашиглах болон тусгай хамгаалалттай газарт амьдрахыг  зөвшөөрдөг. Мөн тусгай хамгаалалттай газар нутгууд нь цөм бүс (core zone), шилжилтийн бүс (transition zone), орчны бүс (buffer zone) болон олон хэрэглээний бүс (multiple zone)-эд тус тус хуваагддаг онцлогтой. 

